Document ID: 31994D0741

Rozhodnutie Komisie
z 24. októbra 1994
o dotazníkoch pre správy členských štátov o vykonávaní niektorých smerníc v odvetví odpadov (vykonávanie smernice Rady 91/692/EHS)
(94/741/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskych spoločenstiev,
so zreteľom na smernicu Rady 91/692/EHS z 23. decembra 1991 o štandardizácii a racionalizácii správ o vykonávaní určitých smerníc týkajúcich sa životného prostredia [1], najmä na jej články 5 a 6 a prílohu VI,
so zreteľom na smernicu Rady 75/439/EHS zo 16. júna 1975 o zneškodňovaní odpadových olejov [2], naposledy zmenenú a doplnenú smernicou 91/692/EHS,
so zreteľom na smernicu Rady 75/442/EHS z 15. júla 1975 o odpadoch [3], naposledy zmenenú a doplnenú smernicou 91/692/EHS,
so zreteľom na smernicu Rady 86/278/EHS z 12. júna 1986 o ochrane životného prostredia a najmä pôdy pri použití splaškových kalov v poľnohospodárstve [4], naposledy zmenenú a doplnenú smernicou 91/692/EHS,
keďže článok 18 smernice 75/439/EHS, článok 16 smernice 75/442/EHS a článok 17 smernice 86/278/EHS bol nahradený článkom 5 smernice 91/692/EHS, ktorý vyžaduje, aby členské štáty odovzdávali Komisii informácie o vykonávaní určitých smerníc spoločenstva vo forme odvetvovej správy;
keďže táto správa musí byť vypracovaná na základe dotazníka alebo prehľadu zostaveného Komisiou v súlade s postupom stanoveným v článku 6 smernice 91/692/EHS;
keďže sa prvá odvetvová správa bude zaoberať obdobím rokov 1995 až 1997 vrátane;
keďže opatrenia, o ktorých sa uvažuje v tomto rozhodnutí, sú v súlade so stanoviskom výboru zriadeného v súlade s článkom 6 smernice 91/692/EHS,
PRIJALA TOTO ROZHODNUTIE:
Článok 1
Dotazníky pripojené k tomuto rozhodnutiu, ktoré sa týkajú smerníc Rady 75/439/EHS, 75/442/EHS a 86/278/EHS sú týmto prijaté.
Článok 2
Členské štáty budú používať tieto dotazníky ako základ pre zostavovanie odvetvových správ, ktoré sú povinné predkladať Komisii v súlade s článkom 5 smernice 91/692/EHS.
Článok 3
Toto rozhodnutie je adresované členským štátom.
V Bruseli 24. októbra 1994

Labels: 12
7
15
20